Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92 muuttamisesta matkapalvelujen suorituksia koskevien lisätoimenpiteiden osalta" (KOM(2003) 78 lopullinen – 2003/0230 (COD))



Virallinen lehti nro C 220 , 16/09/2003 s. 0068 - 0070



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92 muuttamisesta matkapalvelujen suorituksia koskevien lisätoimenpiteiden osalta" (KOM(2003) 78 lopullinen - 2003/0230 (COD)) (2003/C 220/13) Neuvosto päätti 12. maaliskuuta 2003 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian kiireellisen luonteen vuoksi Euroopan talous- ja sosiaalikomitea nimesi 18. ja 19. kesäkuuta 2003 pitämässään 400. täysistunnossa (kesäkuun 18. päivän kokouksessa) yleisesittelijäksi Rafael Barbadillo Lópezin ja hyväksyi seuraavan lausunnon. Äänestyksessä annettiin 65 ääntä puolesta 1:n pidättyessä äänestämästä. 1. Johdanto 1.1. Komissio julkaisi 8. helmikuuta 2002 ehdotuksen neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta(1). 1.2. Euroopan talous- ja sosiaalikomitea antoi kyseistä ehdotusta koskevan lausuntonsa(2) 17. ja 18. heinäkuuta 2002. 1.3. Euroopan parlamentti hyväksyi 24. syyskuuta 2002 mietintönsä(3) kyseisestä ehdotuksesta neuvoston direktiiviksi sekä teki kaksi muutosehdotusta. Komissio hyväksyi niistä yhden, joka koski "yhden luukun periaatteen" käyttöönottoa niitä matkapalvelujen tarjoajia varten, jotka eivät ole sijoittautuneet yhteisöön mutta jotka suorittavat palveluja yhteisöön sijoittautuneille asiakkaille. Komissio sitoutui muuttamaan alkuperäistä direktiiviehdotusta ja esittämään muutetun direktiiviehdotuksen. 1.4. "Yhden luukun periaate" niitä matkapalvelujen tarjoajia varten, jotka eivät ole sijoittautuneet yhteisöön mutta jotka suorittavat palveluja yhteisöön sijoittautuneille asiakkaille, perustuu periaatteeseen, joka sisältyy 7. päivänä toukokuuta 2002 annettuun neuvoston direktiiviin 2002/38/EY direktiivin 77/388/ETY muuttamisesta ja väliaikaisesta muuttamisesta radio- ja televisiolähetyspalveluihin ja tiettyihin sähköisesti suoritettaviin palveluihin sovellettavien arvonlisäverojärjestelyjen osalta(4) sekä 7. päivänä toukokuuta 2002 annettuun neuvoston asetukseen (EY) N:o 792/2002 hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92 väliaikaisesta muuttamisesta sähköistä kaupankäyntiä koskevien lisätoimenpiteiden osalta(5). 1.5. Euroopan talous- ja sosiaalikomitea hyväksyi 29. ja 30. marraskuuta 2000 lausuntonsa(6) direktiivistä 2002/38/EY ja asetuksesta (EY) N:o 792/2002. 1.6. Uudistukset, jotka sisältyvät muutettuun ehdotukseen neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta(7), edellyttävät hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92(8) muuttamista sijoittautumattoman toimijan tunnistamisjäsenvaltion ja muiden jäsenvaltioiden välillä tapahtuvaa tiedonvaihtoa koskevan menettelyn säätelemiseksi. 1.7. Komissio on näin ollen tehnyt uuden ehdotuksen Euroopan parlamentin ja neuvoston asetukseksi hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92 muuttamisesta matkapalvelujen suorituksia koskevien lisätoimenpiteiden osalta(9) ja pyytänyt siitä talous- ja sosiaalikomitean lausuntoa. 2. Komission ehdotukset 2.1. Muutetussa ehdotuksessa neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta(10) vahvistetaan toimintakehys arvonlisäveron perimiseksi sellaisilta verovelvollisilta, jotka eivät ole sijoittautuneet yhteisöön. Toimintakehyksen perustana on velvollisuus rekisteröityä ja maksaa vero johonkin unionin jäsenmaista. Ottaen huomioon, että kulutusjäsenvaltion tulee välittää muille jäsenvaltioille kaikki tarpeelliset tiedot, komissio ehdottaa hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92(11) muuttamista, jotta voidaan taata, että sijoittautumattomat palvelujen suorittajat noudattavat velvoitteitaan. 2.2. Käytännössä komissio ehdottaa asetukseen (ETY) N:o 218/92 kahta muutosta: seitsemän uutta artiklaa sisältävän uuden III B osaston lisäämistä ja asetuksen 13 artiklan 1 kohdan ensimmäisen virkkeen muuttamista. 2.3. Sijoittautumattoman verovelvollisen on toimitettava tunnistamisjäsenvaltiolle sähköisesti tiedot toimintansa aloittamisesta, lopettamisesta tai muuttumisesta. Tunnistamisjäsenvaltion tulee puolestaan toimittaa kyseiset tiedot sekä annettu tunnistenumero sähköisesti edelleen muiden jäsenvaltioiden viranomaisille kymmenen päivän kuluessa sen kuukauden päättymisestä, jolloin tiedot saatiin. Tunnistamisjäsenvaltion on niin ikään ilmoitettava muille jäsenvaltioille sähköisesti, jos sijoittautumaton verovelvollinen poistetaan tunnistamisrekisteristä. 2.4. Sijoittautumattoman verovelvollisen on toimitettava arvonlisäveroilmoitus tunnistamisjäsenvaltiolle sähköisesti. Tunnistamisjäsenvaltion on toimitettava kyseinen veroilmoitus sähköisesti sen jäsenvaltion toimivaltaiselle viranomaiselle, jota asia koskee, kymmenen päivän kuluessa sen kuukauden päättymisestä, jolloin veroilmoitus vastaanotettiin. Mikäli tunnistamisjäsenvaltio edellyttää veroilmoituksen tekemistä muussa valuutassa kuin euroissa, sen on muunnettava summat euromääräisiksi Euroopan keskuspankin julkaisemia valuuttakursseja käyttäen ennen ilmoituksen toimittamista muille jäsenvaltioille. 2.5. Jäsenvaltioiden viranomaisten tulee ylläpitää sähköistä tietokantaa, jossa säilytetään sijoittautumattomia matkapalvelujen tarjoajia koskevat tiedot. 2.6. Tunnistamisjäsenvaltion on varmistettava, että sijoittautumattoman verovelvollisen maksama määrä siirretään kymmenen päivän kuluessa sen kuukauden päättymisestä, jolloin maksu vastaanotettiin, sen kulutusjäsenvaltion nimeämälle euromääräiselle tilille, jolle maksu kuuluu. Jos sijoittautumaton verovelvollinen ei maksa kannettavaa veroa kokonaisuudessaan, tunnistamisjäsenvaltion on varmistettava, että maksu siirretään kulutusjäsenvaltioille suhteutettuna kussakin jäsenvaltiossa kannettavan veron määrään, sekä ilmoitettava tilanteesta sähköisesti kullekin jäsenvaltiolle. Jäsenvaltioiden on ilmoitettava muiden jäsenvaltioiden viranomaisille asiaankuuluvat pankkitilien numerot maksujen vastaanottamista varten. Niiden on myös ilmoitettava sekä muiden jäsenvaltioiden viranomaisille että komissiolle yleiseen arvonlisäverokantaan tehdyistä muutoksista. 3. Huomioita 3.1. Komitea suhtautuu myönteisesti ehdotukseen Euroopan parlamentin ja neuvoston asetukseksi hallinnollisesta yhteistyöstä välillisen verotuksen (ALV) alalla annetun asetuksen (ETY) N:o 218/92 muuttamisesta matkapalvelujen suorituksia koskevien lisätoimenpiteiden osalta. 3.2. Komitea tähdentää kuitenkin, että lausunnon kohteena oleva asetuksen (ETY) N:o 218/92 muuttaminen tulisi hyväksyä vain siinä tapauksessa, että muutettu ehdotus neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta(12) hyväksytään, sillä asetuksen muutos on aiheellinen ainoastaan, mikäli tosiasiallisesti otetaan käyttöön muutetun direktiiviehdotuksen mukainen "yhden luukun periaate" niitä matkapalvelujen tarjoajia varten, jotka eivät ole sijoittautuneet yhteisöön mutta jotka suorittavat palveluja yhteisöön sijoittautuneille asiakkaille. 3.3. Komitea kannattaa ehdotusta siitä, että yhteisöön sijoittautumattomat matkapalvelujen tarjoajat voivat täyttää ilmoitusvelvollisuutensa sähköisesti, kuten esitetään muutetussa ehdotuksessa neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta(13). Saattaisi olla järkevää, että kyseisille toimijoille sallittaisiin rekisteröityminen muullakin tavalla kuin sähköisesti, sillä pelkästään sähköisen rekisteröitymisen hyväksyminen voi muodostua esteeksi sille, että yhteisön ulkopuoliset toimijat tunnistautuvat ja toimittavat veroilmoituksen. Komitea on kuitenkin tietoinen siitä, että jäsenvaltiot eivät todennäköisesti hyväksy ei-sähköisiä menettelyjä niistä aiheutuvien hallinnollisten kustannusten johdosta. 3.4. Komiteaa huolestuttaa eniten se seikka, että ei ole olemassa mitään takeita siitä, että yhteisöön sijoittautuneille asiakkaille palveluja suorittavat yhteisön ulkopuolisten maiden toimijat täyttävät ehdotetussa asetuksessa asetettavat tiedottamis- ja veronmaksuvelvollisuudet. Takeiden puuttuessa on vaarana, että direktiivissä asetetut tavoitteet epäterveen kilpailun välttämisestä yhteisön ulkopuolisten toimijoiden ja yhteisöön sijoittautuneiden toimijoiden välillä jäävät toteutumatta. 3.5. Komitea kannattaa tunnistamisvaltion ja muiden jäsenvaltioiden välistä hallinnollista yhteistyömenettelyä, josta asetuksessa säädetään, vaikkakin suosittelee 9 i artiklan 2 kohdan ensimmäisen alakohdan sanamuodon täsmentämistä sen selventämiseksi, mitkä ovat ne jäsenvaltiot, joille tunnistamisjäsenvaltion on toimitettava sähköisesti yhteisöön sijoittautumattoman matkapalvelujen tarjoajan arvonlisäveroilmoitukset. Jää epäselväksi, tuleeko ilmoitukset toimittaa kaikille jäsenvaltioille vai vain niille, joissa palveluja on kulutettu. 3.6. Komitea täsmentää, että 9 j artiklaan sisältyvä viittaus direktiivin 77/388/ETY 26 artiklan 3 kohdan "B alakohtaan" tulisi korvata viittauksella samaisen kohdan "b) alakohtaan" sen mukaisesti kuin 26 artiklan sanamuoto esitetään muutetussa ehdotuksessa neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta(14). 4. Päätelmät 4.1. Komitea tukee komission aloitteita asianmukaisen yhteistyöjärjestelmän kehittämisestä jäsenvaltioiden välille direktiivin 77/388/ETY muuttamisen avulla sen takaamiseksi, että matkatoimistoja koskeva erityisjärjestelmä, jonka käyttöönottoa komissio ehdottaa, toimii tarkoituksenmukaisesti. 4.2. Komitea tukee komission pyrkimystä poistaa yhteisön toimijoiden kilpailuhaittoja kolmansien maiden toimijoihin nähden. 4.3. Komitea katsoo, että ehdotettu asetus edistää sellaisen järjestelmän luomista, jonka avulla voidaan poistaa yhteisöön sijoittautuneiden matkapalvelujen tarjoajien kilpailuhaittoja yhteisön ulkopuolisiin toimijoihin verrattuna. Komitea ei ole kuitenkaan vakuuttunut siitä, että direktiivissä asetetut tavoitteet epäterveen kilpailun välttämisestä yhteisön ulkopuolisten toimijoiden ja yhteisöön sijoittautuneiden toimijoiden välillä voidaan saavuttaa, sillä tavoitteiden toteutuminen riippuu yhteisön ulkopuolisten matkailualan toimijoiden rekisteröitymis- ja maksuhalukkuudesta. Komission ehdottama uudistus ei siis takaa epäterveen kilpailun poistamista. 4.4. Komitea kannattaa ehdotetulla asetuksella säädettävää tiedonvaihtojärjestelmää sekä menettelyä, jota noudattaen toteutetaan jäsenvaltioiden väliset maksujen siirrot sen matkatoimistoja koskevan erityisjärjestelmän mukaisesti, jonka käyttöönottoa komissio ehdottaa direktiivin 77/388/ETY muutoksen yhteydessä. 4.5. Komitea suosittelee kuitenkin asetuksen selkeyttämistä silmällä pitäen, että komissio täydentää tai korjaa 9 i artiklan 2 kohdan ensimmäisen alakohdan sanamuotoa sen selventämiseksi, mitkä ovat ne jäsenvaltiot, joille tunnistamisjäsenvaltion on toimitettava sähköisesti yhteisöön sijoittautumattoman matkapalvelujen tarjoajan arvonlisäveroilmoitukset. Niin ikään olisi korjattava 9 j artiklaan sisältyvä viittaus direktiivin 77/388/ETY 26 artiklan 3 kohdan "B alakohtaan" korvaamalla se viittauksella samaisen kohdan "b) alakohtaan" sen mukaisesti kuin 26 artiklan sanamuoto esitetään muutetussa ehdotuksessa neuvoston direktiiviksi direktiivin 77/388/ETY muuttamisesta. Bryssel 18. kesäkuuta 2003. Euroopan talous- ja sosiaalikomitean puheenjohtaja Roger Briesch (1) KOM(2002) 64 lopullinen. (2) EYVL C 241, 7.10.2002, s. 83. (3) Mietintö ehdotuksesta neuvoston direktiiviksi direktiivin 77/388/ETY muuttamisesta matkatoimistoja koskevan erityisjärjestelmän osalta (KOM(2002) 64 - C5-0112/2002 - 2002/0041 (CNS), PE 307.532, A5-0274/2002). (4) EYVL L 128, 15.5.2002, s. 41. (5) EYVL L 128, 15.5.2002, s. 1. (6) EYVL C 116, 20.4.2001, s. 59. (7) KOM(2003) 78 lopullinen. (8) EYVL L 24, 1.2.1992, s. 1. (9) KOM(2003) 78 lopullinen/2. (10) KOM(2003) 78 lopullinen. (11) EYVL L 24, 1.2.1992, s. 1. (12) KOM(2003) 78 lopullinen. (13) KOM(2003) 78 lopullinen. (14) KOM(2003) 78 lopullinen.